4. การประกอบธุรกิจของแต่ละสายผลิตภัณฑ์

การประกอบธุรกิจของบริษัท แบ่งตามสายผลิตภัณฑ์ หรือกลุ่มธุรกิจหลักได้ดังนี้

4.1 กลุ่มอุตสาหกรรมการผลิต

  4.1.1 ธุรกิจสิ่งทอและอุปกรณ์ตัดเย็บ

  บริษัทหลักธุรกิจสิ่งทอและอุปกรณ์ตัดเย็บ

ลักษณะผลิตภัณฑ์และบริการ

บริษัทในกลุ่มผลิตและจำหน่ายสินค้าสิ่งทอ 3 ประเภท

1. อุปกรณ์ตัดเย็บเช่น ซิป ด้าย

2. การผลิตผ้าผืน ตั้งแต่การปั่นด้ายและทอผ้า ซึ่งประกอบด้วยผ้าฝ้าย 100 %
ผ้าฝ้ายผสมโพลีเอสเตอร์และ/หรือใยสังเคราะห์ต่างๆที่มีคุณสมบัติเฉพาะ สำหรับนำไปผลิตชุดทำงาน
ตลอดจนผ้าที่ใช้ในอุตสาหกรรมอื่นๆ

3. เสื้อผ้าสำเร็จรูป ประกอบด้วยเสื้อผ้าประเภทแฟชั่น และประเภทชุดทำงาน (Work ware)

4. ชุดใส่ปฏิบัติงานในห้องที่มีความสะอาดสูง (Clean Room Garment)

การตลาดและสภาวะการแข่งขัน

ในปี 2554
มูลค่าการขายของบริษัทในกลุ่มธุรกิจนี้เพิ่มขึ้นจากปีก่อนเนื่องจากมีการปรับราคาเพิ่มขึ้นตามต้นทุนวัตถุดิบที่เพิ่มมากขึ้น
อย่างไรก็ดี เนื่องจากลูกค้าส่วนใหญ่อยู่ในกลุ่ม ประชาคมยุโรป
ดังนั้นปัญหาเศรษฐกิจในกลุ่มประชาคมยุโรป
จึงมีผลให้คำสั่งซื้อของกลุ่มธุรกิจสิ่งทอลดลงในช่วงปลายปี

ภาวะตลาดครึ่งปีแรก เนื่องจากราคาสิ่งทอเพิ่มขึ้นอย่างต่อเนื่องจากปี 2553
ทำให้ผู้ซื้อเพิ่มปริมาณการสั่งซื้อเพราะเกรงว่าราคาจะเพิ่มขึ้น ครึ่งปีหลัง
ราคาสิ่งทอกลับปรับลดลงเนื่องจากภาวะเศรษฐกิจในยุโรปตกต่ำ
และผู้ซื้อชะลอการซื้อเพื่อรอราคาที่ถูกลง ทำให้อุปสงค์ในตลาดหดตัวลง
กระทบอย่างรุนแรงต่อการแข่งขันทั้งด้านราคา ระยะเวลาการส่งมอบ

ก. นโยบายและลักษณะการตลาดของผลิตภัณฑ์

กลยุทธ์การแข่งขัน

กลยุทธ์การแข่งขันคือ ตอบสนองต่อความต้องการลูกค้าทั้งด้านคุณภาพ ปริมาณและกำหนดส่งมอบสินค้า
รวมถึงต้องพัฒนาสินค้าให้มีมูลค่าเพิ่มขึ้น

  ลักษณะลูกค้า

ลูกค้าส่วนใหญ่เป็นบริษัท/โรงงานอุตสาหกรรมหรือตัวแทนจำหน่าย
ซึ่งนำผลิตภัณฑ์ของบริษัทไปเป็นวัตถุดิบหรือเป็นการสั่งผลิตแบบ OEM

  ลูกค้าเป้าหมาย

ได้แก่บริษัท/โรงงานอุตสาหกรรม ผู้สั่งผลิตแบบ OEM ทั้งในและต่างประเทศ
ที่สินค้ามีตราสินค้าหรือเครื่องหมายการค้าเป็นที่รู้จักในระดับประเทศหรือนานาชาติ

  ช่องทางจัดจำหน่าย

ผ้าผืนมีมูลค่าการขายส่งออกร้อยละ 63 ของมูลค่าการขายทั้งหมด
โดยส่งออกไปยังกลุ่มประเทศยุโรป ร้อยละ 97.5 ที่เหลือเป็นการส่งไปยังประเทศญี่ปุ่น
มูลค่าการขายในประเทศ ร้อยละ 37 ของมูลค่าการขายทั้งหมด

เสื้อผ้าสำเร็จรูปมีปริมาณการขายลดลง แต่มูลค่าการขายเพิ่มขึ้น มีการส่งออกร้อยละ 90
ของมูลค่าการขายทั้งหมด เป็นการส่งออกไปยังยุโรปร้อยละ 88.5

ข. สภาพการแข่งขัน

ภาวการณ์แข่งขันปี 2554 รุนแรงน้อยลงกว่าปีที่ผ่านมา
เนื่องจากความต้องการของตลาดสินค้าสิ่งทอมีมากในช่วงต้นปี แต่นับจากไตรมาศ 3
มีการชะลอตัวลดลงเป็นลำดับ เป็นผลกระทบจากราคาฝ้ายมีความผันผวนสูงในช่วงต้นปี
และลดต่ำลงอย่างรวดเร็วในช่วงปลายปี ทำให้ต้นทุนของผ้าเปลี่ยนแปลงไปด้วย
ประกอบกับภาวะเศรษฐกิจโลกอ่อนแอลง ทำให้กำลังซื้อลดลง

  แนวโน้มสภาวะอุตสาหกรรมและสภาพการแข่งขันในอนาคต

แนวโน้มปี 2555 คาดว่าการผลิตและจำหน่ายจะปรับตัวลดลง เนื่องจากคำสั่งซื้อลดลง
ลูกค้าให้คำสั่งซื้อในระยะสั้น ทำให้ไม่สามารถประมาณความต้องการล่วงหน้าได้อย่างที่เคยเป็นมา

ธุรกิจกลุ่มนี้ยังมีความเสี่ยงจากสภาพวัตถุดิบทั้งฝ้ายและโพลีเอสเตอร์ ที่ขึ้นอยู่กับปัจจัยภายนอก
ทั้งสภาพดินฟ้าอากาศที่เปลี่ยนแปลง และภาวะเศรษฐกิจสหภาพยุโรป
นอกจากนี้ยังต้องป้องกันผลกระทบจากความผันผวนของอัตราแลกเปลี่ยน
เนื่องจากการส่งออกมีมูลค่าสูง จึงต้องติดตามใกล้ชิด
และทำสัญญาซื้อขายเงินตราต่างประเทศล่วงหน้า
และประการสุดท้ายคือการปรับค่าแรงขั้นต่ำแบบก้าวกระโดด ทำให้ความสามารถในการแข่งขันลดลง
เมื่อเปรียบเทียบกับประเทศคู่แข่งขันที่ไม่ได้มีการปรับค่าแรงอย่างรวดเร็วแบบนี้

การจัดหาผลิตภัณฑ์เพื่อการผลิตหรือบริการ

1.  กำลังการผลิต

  ทอผ้า

  ------------------- ---------------- ----------------- -----------------
                      ปี 2554           ปี 2553            ปี 2552

  1. ปั่นด้าย (พันปอนด์)                                      

  กำลังการผลิต          18,800           22,900            18,200

  ผลิตจริง              13,769           19,707            12,557

  2. ทอผ้า (พันเมตร)                                       

  กำลังการผลิต          23,890           26,680            23,780

  ผลิตจริง              17,383           24,145            16,025
  ------------------- ---------------- ----------------- -----------------

  เสื้อผ้าสำเร็จรูป

+----------------+-----------------+----------------+-----------------+
|                |                 | ปี 2554         | ปี 2553          |
+----------------+-----------------+----------------+-----------------+
| มูลค่าการขาย     | ส่งออก           | 380.28         | 331.99          |
|                |                 |                |                 |
| (ล้านบาท)       |                 |                |                 |
+----------------+-----------------+----------------+-----------------+
|                | ขายในประเทศ     | 41.06          | 46.05           |
+----------------+-----------------+----------------+-----------------+
|                | รวม             | 421.34         | 378.04          |
+----------------+-----------------+----------------+-----------------+
| ปริมาณการผลิต    | (ล้านตัว)         | 1,326          | 1,439           |
+----------------+-----------------+----------------+-----------------+

  นโยบายการผลิตที่สำคัญ

การผลิตสินค้าในกลุ่มนี้ มุ่งเน้นการผลิตสิ่งทอประเภท Technical work ware
ที่เหมาะสมกับขีดความสามารถของกระบวนการผลิต

  การจัดหาวัตถุดิบ

วัตถุดิบหลักที่ใช้ได้แก่ฝ้ายซึ่งเป็นการนำเข้ามาเพื่อผลิตเกือบทั้งหมด
และเส้นใยสังเคราะห์ซึ่งมีทั้งสั่งซื้อจากในประเทศ และนำเข้าจากต่างประเทศ
การผลิตเสื้อผ้าสำเร็จรูปและชุด Clean Room ใช้ผ้าผืนและอุปกรณ์ตัดเย็บเป็นปัจจัยการผลิตที่สำคัญ
ผ้าที่คุณสมบัติเฉพาะส่วนหนึ่งนำเข้าจากต่างประเทศและบางส่วนสั่งซื้อจากในประเทศ

  สภาพปัญหาวัตถุดิบ

ในปี 2554 ความผันผวนของราคาวัตถุดิบ โดยเฉพาะราคาฝ้ายเป็นปัญหาที่สำคัญ
เนื่องจากเป็นวัตถุดิบที่มีการนำเข้าเป็นหลัก จึงมีข้อจำกัดในการจัดหาวัตถุดิบ
ทั้งทางด้านปริมาณและระยะเวลารับมอบสินค้า
ซึ่งถ้าไม่สอดคล้องกับความรวดเร็วในการปรับเปลี่ยนราคาแล้ว อาจทำให้เสียโอกาสได้

2.  ผลกระทบต่อสิ่งแวดล้อม

บริษัทในกลุ่มได้ปฏิบัติตามประกาศกระทรวงอุตสาหกรรมและกฎหมายที่เกี่ยวข้องกับสิ่งแวดล้อม
เรื่องการกำจัดปฏิกูลหรือวัสดุที่ไม่ใช้แล้ว ผลการปฏิบัติงานในระยะเวลา 3 ปีที่ผ่านมา
เป็นไปตามที่กฎหมายกำหนด ไม่มีข้อพิพาทหรือถูกฟ้องร้องเกี่ยวกับสิ่งแวดล้อมแต่อย่างใด

งานที่ยังไม่ส่งมอบ

การผลิตสินค้า เป็นลักษณะตามคำสั่งซื้อของลูกค้า ซึ่งส่วนใหญ่ใช้เวลาผลิตไม่นาน
สามารถส่งมอบได้ทันตามระยะเวลาที่ลูกค้ากำหนด ไม่มีลักษณะผลิตเพื่อเก็บไว้รอการขาย
จึงไม่มีงานค้างที่ยังไม่ได้ส่งมอบ

  4.1.2 ธุรกิจพลาสติก ยาง และโลหะ

ก. บริษัทหลักโรงงานอุตสาหกรรมผลิตพลาสติก

(1) ลักษณะผลิตภัณฑ์หรือบริการส่วนของพลาสติก
เป็นการบริการรับจ้างผลิตชิ้นส่วนพลาสติกเพื่องานอุตสาหกรรม โดยกรรมวิธีการฉีดขึ้นรูป (
THERMOPLASTIC INJECTION MANUFACTURING)
และกระบวนการผลิตครบวงจรด้วยการบริการตกแต่งพ่นสี การประกอบการ SILK SCREEN
ตลอดจนรับจ้างผลิตแม่พิมพ์ฉีดพลาสติก ด้วยการนำเทคโนโลยี CAD/CAM มาใช้ในการออกแบบ
และผลิตแม่พิมพ์ (High Speed Machining) รวมถึงเทคโนโลยี่การขึ้นรูปแม่พิมพ์ด้วยความเร็วสูง

  ผลิตภัณฑ์หลักของสินค้าแยกตามประเภทลูกค้าที่จ้างผลิตมีดังนี้

1. พลาสติกประกอบด้วย ชิ้นส่วนยานยนต์ ชิ้นส่วนเครื่องใช้ไฟฟ้า
ชิ้นส่วนพลาสติกสำหรับผลิตภัณฑ์ที่ใช้ในครัวเรือน และ ชิ้นส่วนกระติกน้ำ เป็นต้น

2.  แม่พิมพ์ฉีดพลาสติกเพื่อสนับสนุนการผลิตชิ้นส่วนพลาสติก
    ประกอบด้วยแม่พิมพ์ที่เป็นชิ้นส่วนยานยนต์ แม่พิมพ์ที่เป็นชิ้นส่วนเครื่องใช้ไฟฟ้า และแม่พิมพ์อื่นๆ
    ที่ลูกค้าเป็นผู้จ้างทำ

3. งานพ่นสีพลาสติกสำหรับชิ้นงานพลาสติก ในข้อ 1
ซึ่งต้องการความสวยงามทั้งสีแห้งเร็วและแห้งช้า

บริษัทไม่มีปัจจัยสำคัญที่มีผลกระทบต่อโอกาส หรือข้อจำกัดในการประกอบธุรกิจ

(2) การตลาดและภาวะการแข่งขัน

  ก. นโยบายและลักษณะการตลาดของผลิตภัณฑ์ หรือบริการที่สำคัญ

กลยุทธ์การแข่งขัน

ด้านผลิตภัณฑ์ (PRODUCT)

1.  กลุ่มอุตสาหกรรมยานยนต์ และจักรยานยนต์
    มีการพัฒนาขีดความสามารถของการผลิตแม่พิมพ์และผลิตภัณฑ์ การพ่นสี
    ครอบคลุมความต้องการและการเติบโตของอุตสาหรรมงานพลาสติก ดังนี้

    - เสริมสร้างขีดความสามารถด้านศูนย์บริการงานพ่นสีเต็มรูปแบบ
    ทั้งผลิตภัณฑ์ภายในและภายนอก(Interior Parts, Exterior Parts)
    เพื่อตอบสนองความต้องการของลูกค้าได้อย่างเต็มรูปแบบ

    - พัฒนาขีดความสามารถในการออกแบบและผลิตแม่พิมพ์ โดยใช้ CAD,CAM,CAE
    เพื่อให้แม่พิมพ์ที่ใช้ในการผลิตมีคุณภาพสูงสุด

    - พัฒนาขีดความสามารถผลิตภัณฑ์งานฉีดพลาสติก โดยเริ่มจากการผลิตแม่พิมพ์ระบบ Hot
    Runner, Gas Injection

    - การร่วมมือกับทางลูกค้าพัฒนากระบวนการผลิต VA/VE
    เพื่อเป็นการสร้างมูลค่าเพิ่มในตัวผลิตภัณฑ์ให้กับลูกค้ามากที่สุด

- สร้างทีมงานวิจัยผลิตภัณฑ์ (Engineering Design)
ร่วมพัฒนาผลิตภัณฑ์ร่วมกับทางลูกค้าเพื่อให้เกิดประโยชน์สูงสุดสำหรับผู้บริโภค

2.  กลุ่มอุตสาหกรรมเครื่องใช้ไฟฟ้า และอิเล็คทรอนิกส์
    พัฒนาขีดความสามารถด้านการผลิตเพื่อตอบสนองต้นทุนในการผลิตและการส่งมอบ
    ให้สามารถรองรับการเปลี่ยนแปลงแผนการผลิตแบบทันท่วงที (Delivery on time)

    - พัฒนาขีดความสามารถแบบครบวงจรเพื่อตอบสนองความต้องการของลูกค้าสูงสุด
    เช่นงานฉีดขึ้นรูปพลาสติก ,งานพ่นสี การประกอบชิ้นงาน Silk Screen

3. กลุ่มอุตสาหกรรมอื่นๆ อาทิเช่น เครื่องใช้ในครัวเรือน ,เฟอร์นิเจอร์ ,
เครื่องใช้สำนักงานโดยเน้นการมีส่วนร่วมการพัฒนาผลิตภัณฑ์, กระบวนการผลิตต้นทุนต่ำ,
ความหลากหลายและคุณสมบัติต่างๆ
ของวัตถุดิบการผลิตภายในประเทศเพื่อให้ลูกค้าสามารถแข่งขันด้านคุณภาพและราคาในตลาดโลกได้

โดยกลยุทธ์หลักที่บริษัทฯ จะนำมาใช้เพื่อให้บรรลุวัตถุประสงค์ เป้าหมาย และนโยบายของบริษัทฯ
มุ่งเน้นสู่การปรับปรุงพัฒนากระบวนการผลิต ลดขั้นตอนแต่เพิ่มประสิทธิภาพของผลิตภัณฑ์ให้มีมูลค่า
เพื่อตอบสนองความต้องการของลูกค้าอย่างแท้จริง

ด้านราคา (PRICE)

การปรับปรุงประสิทธิภาพ ตลอดจนโครงสร้างของต้นทุนให้มีความเหมาะสม
สามารถแข่งขันได้กับทุกกลุ่มลูกค้าของบริษัทฯ ในระดับคุณภาพเดียวกัน

ช่องทางการจัดจำหน่าย (PLACE)

การเลือกสถานที่ผลิตให้ใกล้ชิดกับลูกค้า โดยที่บริษัทมีโรงงานผลิตอยู่สองแห่ง
เพื่อลดค่าใช้จ่ายในเรื่องค่าขนส่ง ตลอดจนการบริการที่สามารถสนองตอบต่อลูกค้า ได้รวดเร็ว
และประหยัด

สัดส่วนการจำหน่ายในระยะเวลา 3 ปีที่ผ่านมา
มีสัดส่วนร้อยละของยอดขายรวมแบ่งตามกลุ่มลูกค้าหรือผลิตภัณฑ์ ได้ดังนี้

กลุ่มผลิตภัณฑ์ ปี2554 % ปี 2553 % ปี 2552 %

1.  ชิ้นส่วนพลาสติก 94.57 99.45 95

2.  ผลิตแม่พิมพ์ 5.43 0.55 5

รวม 100 100 100

  สภาพการแข่งขันภายในอุตสาหกรรม

- กลุ่มอุตสาหกรรมรถยนต์ มีสภาพการแข่งขันรุนแรง
เนื่องจากกำลังการผลิตภายในอุตสาหกรรมมีจำนวนมาก

จำนวนและขนาดของคู่แข่ง คู่แข่งหลักที่สำคัญประมาณ 8 ราย แยกเป็นขนาดใหญ่ 5 ราย
และขนาดกลาง 3 รายเมื่อเปรียบเทียบกับบริษัท

- กลุ่มอุตสาหกรรมรถจักรยานยนต์ สภาพการแข่งขันรุนแรง โดยมุ่งเน้นด้านราคา

จำนวนและขนาดของคู่แข่ง คู่แข่งหลักที่สำคัญประมาณ 4 ราย แยกเป็นขนาดใหญ่ 3 ราย
และขนาดกลาง 1 รายเมื่อเปรียบเทียบกับบริษัท

- กลุ่มอุตสาหกรรมเครื่องใช้ไฟฟ้า สภาพการแข่งขันรุนแรงมาก
โดยเฉพาะอย่างยิ่งกลุ่มทุนจากประเทศเกาหลีและไต้หวันเข้ามาบุกตลาดภายในประเทศไทย
โดยมุ่งใช้กลยุทธ์ทางด้านราคาเป็นจุดแข็งในการตอบสนองความต้องการของลูกค้า

จำนวนและขนาดของคู่แข่ง คู่แข่งหลักที่สำคัญประมาณ 10 ราย แยกเป็นขนาดใหญ่ 6 ราย
และขนาดกลาง 4 รายเมื่อเปรียบเทียบกับบริษัท

- กลุ่มอุตสาหกรรมอื่นๆ อาทิ เช่น อุตสาหกรรมเครื่องใช้ในครัวเรือน
สภาพการแข่งขันเริ่มมีการแข่งขันด้านราคามากขึ้น

จำนวนและขนาดของคู่แข่ง คู่แข่งหลักที่สำคัญประมาณ 4 ราย แยกเป็นขนาดใหญ่ 2 ราย
และขนาดกลาง 2 รายเมื่อเปรียบเทียบกับบริษัท

แนวโน้มภาวะอุตสาหกรรมและสภาพการแข่งขันในอนาคต

จากภาวะเศรษฐกิจที่มีแนวโน้มถดถอยในปี 2554 ซึ่งมีการคาดการณ์ GDP จะโตประมาณร้อยละ
0.1 ภาวะเศรษฐกิจถดถอยจะส่งผลต่อภาคการบริโภค และภาคอุตสาหกรรมตามไปด้วย
เนื่องจากอุตสาหกรรมพลาสติกเป็นอุตสาหกรรมสนับสนุน (Supporting Industries)
ให้กับอุตสาหกรรมต่างๆ เช่น อุตสาหกรรมยานยนต์ อุตสาหกรรมไฟฟ้า และอิเล็กทรอนิกส์

โดยปีนี้จะเน้นการพัฒนาปรับปรุงภายในด้านการลดต้นทุน การควบคุมคุณภาพ
การส่งมอบสินค้าและการบริการ

(3) การจัดหาผลิตภัณฑ์หรือบริการ

ที่อยู่ของบริษัทมีโรงงานอุตสาหกรรมผลิตพลาสติก มีจำนวน 2 โรงงาน ซึ่งตั้งอยู่ที่

1.  เลขที่ 11/1 หมู่ที่ 14 เขตนิคมอุตสาหกรรมบางชัน ถ.เสรีไทย แขวงมีนบุรี เขตมีนบุรี
    กรุงเทพฯ 10510

2.  เลขที่ 99 หมู่ 5 ถ.บางนา-ตราด (กม.38) ต.บางสมัคร อ.บางปะกง จ.ฉะเชิงเทรา
    24180

อุตสาหกรรมการผลิตพลาสติก

(ก) กำลังการผลิต

ปี 2554 ปี 2553 ปี 2552

กำลังการผลิตเต็มที่

ชั่วโมงการทำงานของเครื่องจักร (ช.ม.) 684,000 684,000 665,760

ปริมาณการผลิตจริง

ชั่วโมงการทำงานของเครื่องจักร (ช.ม.) 488,880 446,040 399,456

อัตราการใช้กำลังการผลิต % 70 65 60

อัตราการเพิ่ม (ลด) ของปริมาณการผลิต % 8 8 -9

จำนวนกะ ที่ผลิตได้คือ 3 กะ จำนวนกะที่ผลิตจริง คือ 3 กะ

นโยบายการผลิตที่สำคัญ ผลิตชิ้นส่วนพลาสติก เพื่องานอุตสาหกรรม

การจัดหาวัตถุดิบและผู้จำหน่าย

วัตถุดิบที่สำคัญ คือ เม็ดพลาสติก ไม่สามารถที่จะหาวัสดุอื่นมาทดแทนได้ ซึ่ง

แหล่งที่มาของวัตถุดิบ มีการสั่งซื้อจากในประเทศ และต่างประเทศ ทั้งนี้

 ผลการเปลี่ยนแปลงเทคโนโลยี ไม่มีผลกระทบ ต่อการใช้วัตถุดิบ

สภาพปัญหาเกี่ยวกับการใช้วัตถุดิบ

ปัญหาสำคัญที่จะมีผลกระทบต่อวัตถุดิบคือราคาน้ำมันและค่าเงินบาทซึ่งอาจทำให้เกิดการเปลี่ยนแปลงราคาของเม็ดพลาสติก
ที่จะมีแนวโน้มสูงขึ้น

ทั้งนี้ไม่มีต้นทุนวัตถุดิบชนิดใดชนิดหนึ่ง สูงกว่าร้อยละ 50 ของต้นทุนการผลิตรวม

 ผู้จำหน่ายวัตถุดิบและ จำนวนสัดส่วนการซื้อภายในประเทศและต่างประเทศ

สัดส่วนในการสั่งซื้อวัตถุดิบภายในประเทศ 100 % โดยสั่งซื้อจากผู้จำหน่ายมากกว่า 30 ราย

บริษัท ไม่มีการพึ่งพิงการซื้อวัตถุดิบจากผู้จำหน่ายรายใดรายหนึ่งเกินกว่าร้อยละ 30
ของมูลค่าการซื้อวัตถุดิบทั้งหมด

(ข) ผลกระทบต่อสิ่งแวดล้อม

อุตสาหกรรมการผลิตพลาสติก

ด้านการอนุรักษ์พลังงาน บริษัทฯ มีนโยบายในการดูแลรักษาสิ่งแวดล้อม
การบริหารจัดการและควบคุมกระบวนการผลิตภายในบริษัทฯ
ที่ก่อให้เกิดผลกระทบต่อสิ่งแวดล้อมให้น้อยที่สุด ซึ่งเป็นไปตาม พ.ร.บ.
การส่งเสริมการอนุรักษ์พลังงาน พ.ศ. 2535

บริษัทฯ รณรงค์การนำทรัพยากรกลับมาใช้ใหม่ เพื่อเพิ่มประสิทธิภาพในการผลิต
และลดมลภาวะต่างๆ ที่ก่อให้เกิดภาวะโลกร้อน
ซึ่งเน้นการมีส่วนร่วมของพนักงานในการทำกิจกรรมและจัดตั้งคณะกรรมการอนุรักษ์พลังงาน
โดยมีมาตรการประหยัดพลังงานดังนี้

* รณรงค์การใช้ไฟฟ้าอย่างประหยัดและคุ้มค่า เช่น ปิด แอร์ พัดลม
และเครื่องใช้ไฟฟ้าทุกชนิดหลังเลิกใช้งาน

* ปรับเปลี่ยนหลอดไฟฟ้าจากหลอดแรงดันสูง (หลอดแสงจันทร์) เป็นหลอดไฟฟ้าประหยัดไฟ

* ตรวจสอบ Cap Blank ที่ชำรุดให้ทำงานเต็มประสิทธิภาพ

* ติดตั้ง Invertor ควบคุมการทำงานของมอเตอร์ปั๊มน้ำระบบ Cooling
ให้เหมาะสมกับภาระการทำงานเพื่อช่วยลดการใช้พลังงานไฟฟ้า

* ปรับเปลี่ยน Water Chiller จากระบบ Air Cool เป็นระบบ Water Cool
ทำให้ช่วยลดการใช้พลังงานไฟฟ้า

* ตรวจสอบการรั่วของระบบอัดลม ติดตั้ง Reserver Tank
และปรับตั้งแรงดันลมอัดให้เหมาะสมกับการใช้งาน

ด้านการจัดการด้านสิ่งแวดล้อม บริษัทฯ ได้มีการนำระบบการจัดการด้านสิ่งแวดล้อม หรือ ISO
14001 เข้ามาใช้ โดยมุ่งเน้นให้องค์กรมีการควบคุมและพัฒนา
ปรับปรุงการปฏิบัติงานให้สอดคล้องกับกฎหมาย กฎระเบียบต่างๆ และรักษาสิ่งแวดล้อมอย่างต่อเนื่อง

ด้านความปลอดภัย อาชีวอนามัย และสภาพแวดล้อมในการทำงาน บริษัทฯ
ได้มีการตรวจสอบระบบป้องกัน และระงับอัคคีภัย โดยให้พนักงานได้ฝึกซ้อมดับเพลิง
และจัดตั้งคณะกรรมการความปลอดภัยอาชีวอนามัย และสภาพแวดล้อมในการทำงาน
โดยได้กำหนดเป็นนโยบายของบริษัทฯ
รวมทั้งมีการรณรงค์เผยแพร่ตามวารสารและทำแผ่นป้ายแสดงสถิติอุบัติเหตุติดป้ายประกาศให้พนักงานทราบ
นอกจากนี้บริษัทฯ ได้ดำเนินการยกระดับการจัดการด้านความปลอดภัยและอาชีวอนามัยโดยร่วมมือกับ
บริษัท โตโยต้ามอเตอร์ เอเชีย แปซิฟิค เอ็นจิเนียริ่ง แอนด์ แมนูแฟคเจอร์ริ่ง จำกัด
ในการดำเนินการโครงการ CCCF (Completely Check Completely Find out
Activity) โดยให้พนักงานมีส่วนร่วมค้นหาอันตรายและสร้างจิตสำนึกในด้านความปลอดภัย
ซึ่งจากการประเมินผลบริษัทฯ ได้มีการจัดการอยู่ในเกณฑ์ที่ดี

ด้านการกำจัดสิ่งปฏิกูลหรือวัสดุที่ไม่ใช้แล้ว บริษัทฯ
ได้ดำเนินการขออนุญาตกรณีการนำสิ่งปฏิกูลหรือวัสดุเหลือใช้แล้วซึ่งมีลักษณะและคุณสมบัติเป็นไปตามประกาศกระทรวงอุตสาหกรรมฉบับที่
1 (พ.ศ.2541) และฉบับที่ 6 (พ.ศ. 2540) ออกนอกบริเวณโรงงานทุกครั้งก่อนนำไปกำจัด

สรุป ผลกระทบต่อสิ่งแวดล้อมได้ดำเนินการปฏิบัติจริงในระยะเวลา 3 ปีที่ผ่านมา
เป็นไปตามที่กฎหมายกำหนดอย่างเคร่งครัด

ข้อพิพาทหรือถูกฟ้องร้องเกี่ยวกับสิ่งแวดล้อม ไม่มี

(4) งานที่ยังไม่ส่งมอบ ไม่มี

  ข. บริษัทหลักโรงงานอุตสาหกรรมประเภทยาง

(1) ลักษณะผลิตภัณฑ์ประเภทยาง

ผลิตภัณฑ์ของบริษัท ประกอบด้วย เส้นยางยืด และแถบยางยืด (Rubber Thread and Rubber
Tape), ยางยืดถัก (Elastic Braid) ยางยืดทอ และโครเชท์ (Elastic Webbing and
Crochet) และเส้นยางหุ้ม (Covering Yarn) ภายใต้เครื่องหมายการค้าตรา “VENUS”
ซึ่งเป็นที่รู้จัก และยอมรับในด้านคุณภาพจากลูกค้าทั้งภายในประเทศและต่างประเทศ มานานกว่า 38
ปี ผลิตภัณฑ์ของบริษัทฯ ส่วนใหญ่จะใช้เป็นวัตถุดิบของผลิตภัณฑ์อื่น เช่น อุตสาหกรรมผ้าอ้อมสำเร็จรูป
เด็ก-ผู้ใหญ่ อุตสาหกรรมเสื้อผ้า สิ่งทอ หรือนำไปใช้งานทางด้านอื่นๆ ตามประเภทธุรกิจของลูกค้า
บริษัทฯ ตระหนักถึงความสำคัญของผู้บริโภค
โดยเฉพาะในด้านความปลอดภัยของสุขภาพและอนามัยจึงได้พัฒนาปรับปรุงผลิตภัณฑ์อย่างต่อเนื่องเพื่อให้ผู้บริโภคมั่นใจได้ว่าผลิตภัณฑ์ของบริษัทฯ
มีความปลอดภัยต่อการใช้งาน

ผลิตภัณฑ์ของบริษัทมีลักษณะดังนี้

1. เส้นยางยืด และแถบยางยืด (Rubber Thread and Rubber Tape)
เป็นผลิตภัณฑ์ที่ได้จากขั้นตอนการแปรสภาพจากยางแท่ง ผลิตตามขนาดและจำนวนเส้นที่ลูกค้าต้องการ
เพื่อนำไปผลิตเป็นส่วนขอบขา และขอบเอวผ้าอ้อมเด็ก และผู้ใหญ่ ( Diaper )
ส่วนที่ต้องใช้ยางยืด, ขอบขากางเกงในสุภาพบุรุษ, ชุดว่ายน้ำที่ต้องใช้ยางยืดเป็นส่วนประกอบ,
ขอบหมวกคลุมผมอาบน้ำ, ขอบหมวกที่ใช้ในการว่ายน้ำและอื่นๆ
รวมทั้งยังเป็นวัตถุดิบที่ใช้ในการผลิตผลิตภัณฑ์ ยางยืดถัก , ยางยืดทอ และเส้นยางหุ้ม อีกด้วย

2. สายยางยืดถัก (Elastic Braid) ผลิตเป็นวัตถุดิบเพื่อใช้กับผลิตภัณฑ์เสื้อผ้าสำหรับเด็ก,
ขอบเอวกางเกงนอนทั้งเด็กและผู้ใหญ่ , ขอบเอวและขอบขาชุดชั้นในสุภาพบุรุษและสตรี และอื่นๆ
ตามความต้องการของลูกค้า

3. สายยางยืดทอ (Elastic Webbing) ,โครเชท์ และเส้นยางหุ้ม (Covering Yarn )
เป็นผลิตภัณฑ์ที่ใช้ในกลุ่มลูกค้าผู้ผลิตเสื้อผ้า ชุดกีฬา ชุดชั้นในสุภาพบุรุษ และสตรี,
เสื้อผ้าสำหรับเด็กและ ฯลฯ

4. ผลิตผลิตภัณฑ์ที่สามารถเข้าถึงกลุ่มผู้บริโภคได้โดยตรง ได้แก่ ผลิตภัณฑ์ “เข็มขัดพยุงหลัง”
(Back Support) ตรา “วีนัส” ผ้าพันเคล็ด (Band-age) เป็นต้น

ผลิตภัณฑ์ของบริษัทฯ ได้รับการรับรองมาตรฐาน OEKO-TEX STANDARD 100 ทุกปี
ได้รับการรับรองระบบคุณภาพมาตรฐาน ISO 9001 และระบบการจัดการสิ่งแวดล้อมมาตรฐาน ISO
14001 และผลิตภัณฑ์ยางยืดทอ (Elastic Webbing)
ได้รับการรับรองทางการแพทย์ตามมาตรฐานขององค์การอาหารและยา (อย.)

บริษัท ไม่มีปัจจัยสำคัญใดที่มีผลกระทบต่อโอกาส หรือการประกอบธุรกิจ

(2) การตลาด และภาวะการแข่งขัน

ในปีที่ผ่านมาบริษัทฯ ได้รับผลกระทบจากภาวะเศรษฐกิจโลกที่ชะลอตัว โดยเฉพาะทางแถบยุโรป
เนื่องจากลูกค้าบางส่วนซื้อผลิตภัณฑ์เพื่อนำไปผลิตและส่งให้กับตลาดทางยุโรป
ซึ่งปีที่ผ่านมาเศรษฐกิจทางยุโรปชะลอตัวจึงทำให้ได้รับผลกระทบทางอ้อมบ้าง
ประกอบกับปัญหาอุทกภัยภายในประเทศ ลูกค้าชะลอการสั่งซื้อเนื่องจากการต้องหยุดการผลิต
และมีปัญหาทางด้านการจัดส่ง

ภาวะการแข่งขันที่เพิ่มขึ้นอีกประการหนึ่งของอุตสาหกรรมยางคืออุปสงค์ของลูกค้าบางกลุ่มเปลี่ยนแปลงไปใช้ผลิตภัณฑ์ทดแทนอื่น
เช่น ใช้ยางสังเคราะห์แทนยางธรรมชาติ เนื่องจากราคาวัตถุดิบ
ยางธรรมชาติที่สูงขึ้นหลายเท่าในระยะเวลา 3-4 ปีที่ผ่านมา
ซึ่งมีผลกระทบต่อยอดขายของบริษัทอย่างมีนัยสำคัญ

 กลยุทธ์การแข่งขัน 

- มีการกำหนดรับคำสั่งซื้อล่วงหน้าไม่เกิน 3 เดือน เพื่อให้บริษัทฯ
สามารถคาดต้นทุนการผลิตได้ใกล้เคียงกับความเป็นจริงและตั้งราคาขายในระดับที่มีกำไรและแข่งขันได้
ทั้งยังสามารถช่วยวางแผนการผลิตได้อย่างดี

- มีการกำหนดตั้งราคาขายที่มีกำไรและสามารถแข่งขันได้
มีสินค้าที่สามารถตอบสนองความต้องการของลูกค้าอย่างสม่ำเสมอ
และส่งมอบสินค้าและให้บริการแก่ลูกค้าด้วยความซื่อสัตย์
ดูแลและให้ความสำคัญกับลูกค้าทุกรายเป็นอย่างดีตลอดมา

 ลักษณะลูกค้า

แบ่งออกได้เป็น 2 ประเภทคือ

1.  โรงงานผู้ผลิต (MANUFACTURER) ซึ่งเป็นผู้ผลิตสินค้าประเภทต่างๆ สู่ท้องตลาด

2.  ผู้ค้าคนกลาง (TRADING COMPANY) ซึ่งประกอบด้วย ผู้ขายส่ง ผู้ขายปลีก
    หรือบริษัทตัวแทนจำหน่าย

ลักษณะความสัมพันธ์กับลูกค้า

ลูกค้าของบริษัทส่วนใหญ่เป็นลูกค้าที่ติดต่อซื้อ-ขายกันมานาน และมีความสัมพันธ์ที่ดีต่อกัน
บริษัทมีการให้คำปรึกษารวมทั้งให้ความช่วยเหลือและแก้ไขปัญหาต่างๆ ร่วมกันเมื่อลูกค้าต้องการ
ตลอดจนข้อเสนอแนะต่างๆ ให้กับลูกค้าเพื่อให้เกิดความพึงพอใจ

ลูกค้าเป้าหมาย

กลุ่มลูกค้าเป้าหมาย คือ กลุ่มลูกค้าที่เลือกความคุ้มค่า
ซึ่งให้ความสำคัญทางด้านคุณภาพความปลอดภัยของผลิตภัณฑ์
ตลอดจนการรับรองคุณภาพมากกว่ากลุ่มลูกค้าที่ต้องการสินค้าราคาถูก สามารถแบ่งกลุ่มลูกค้าได้ ดังนี้

1.  กลุ่มโรงงานผู้ผลิตสินค้าอุตสาหกรรมต่างๆ ที่ใช้ผลิตภัณฑ์ยางยืดเป็นวัตถุดิบในการผลิต
    เช่นผู้ผลิตเสื้อผ้าสำเร็จรูป ผู้ผลิตผ้าอ้อมสำเร็จรูปเด็ก-ผู้ใหญ่
    อุปกรณ์ทางการแพทย์หรือผลิตภัณฑ์ที่เกี่ยวข้องกับสุขภาพ และกลุ่มผู้ผลิตสินค้าอื่นๆ
    ตามความต้องการของลูกค้า

  2. กลุ่มผู้จัดจำหน่าย ได้แก่ผู้ค้าปลีก และผู้ค้าส่ง

  การจำหน่ายและช่องทางการจำหน่าย

บริษัท เป็นผู้ผลิตและจำหน่ายโดยตรง โดยมีสัดส่วนการจัดจำหน่ายต่างประเทศอยู่ที่ร้อยละ 60
ส่วนในประเทศอยู่ที่ร้อยละ 40 ในส่วนของลูกค้าต่างประเทศได้แก่ อเมริกา ญี่ปุ่น เนเธอร์แลนด์
มาเลเซีย สิงคโปร์ จีน เวียดนาม ฯลฯ บริษัทพยายามไม่พึ่งพิงลูกค้ารายใหญ่เพียงรายเดียว

แนวโน้มภาวะอุตสาหกรรม และสภาพการแข่งขันในอนาคต

เนื่องจากสภาวะเศรษฐกิจในปัจจุบันที่มีการชะลอลงอย่างต่อเนื่องมาตลอดระยะเวลา 4-5 ปี
ที่ผ่านมา
ทำให้เป็นปัญหากับการประกอบธุรกิจที่จะต้องประสบกับการแข่งขันทางการค้าค่อนข้างสูงทั้งจากภายในประเทศ
และต่างประเทศ บริษัทฯ จึงต้องพยายามยกระดับคุณภาพของสินค้าให้ดีมากยิ่งขึ้น
และใช้ความรวดเร็วทางด้านการบริการให้ทันกับความต้องการของลูกค้า เพื่อรักษาฐานลูกค้าเดิมไว้
และพยายามขยายตลาดทั้งในประเทศและต่างประเทศเพิ่มมากขึ้น

แนวโน้มของอุตสาหกรรม การแข่งขันในตลาดค่อนข้างสูง
เนื่องจากอุตสาหกรรมยางยืดจะผูกพันกับกลุ่มโรงงานผู้ผลิตเสื้อผ้าสำเร็จรูปเป็นส่วนใหญ่
ซึ่งมีคู่แข่งที่สำคัญได้แก่ จีน ที่มีศักยภาพในการผลิตสูงและมีต้นทุนต่ำกว่า ทำให้มีความได้เปรียบ
รวมทั้งอินเดีย และประเทศเพื่อนบ้าน ได้แก่เวียดนาม เขมร
คาดว่าผู้ผลิตเสื้อผ้าสำเร็จรูปในประเทศจะต้องประสบปัญหาการแข่งขัน
และบางรายได้มีการย้ายฐานการผลิตไปยังประเทศเพื่อนบ้านบ้างแล้ว
เพื่อหลีกเลี่ยงปัญหาต้นทุนการผลิตที่สูงขึ้น โดยเฉพาะค่าแรงที่ปรับสูงขึ้น
ซึ่งจะมีผลกระทบทางอ้อมกับบริษัทผู้ผลิตยางยืดที่ป้อนเข้าโรงงานผลิตเสื้อผ้าสำเร็จรูปอย่างหลีกเลี่ยงไม่ได้
สิ่งสำคัญที่สุด คือบริษัทจะต้องผลิตสินค้าที่มีคุณภาพ ราคาสมเหตุสมผล
และส่งมอบทันกับความต้องการของลูกค้า รวมทั้งมีการพัฒนาผลิตภัณฑ์รูปแบบใหม่ๆ
ให้มีความหลากหลายเพิ่มมากขึ้น เพื่อสนองตอบความต้องการของลูกค้าและตลาด
จึงจะสามารถยืนหยัดและมีบทบาทในตลาดต่อไปได้

  (3) การจัดหาผลิตภัณฑ์หรือบริการ

  บริษัทฯ มีที่ตั้งโรงงาน 2 แห่ง

1. เลขที่ ง.1 หมู่ที่ 13 ถนนเสรีไทย แขวงมีนบุรี เขตมีนบุรี กรุงเทพ 10510 จำนวนโรงงาน
ทั้งหมดมี 5 หลัง ประกอบด้วยอาคารโรงงาน 3 หลัง อาคารคลังวัตถุดิบและคลังวัสดุ 1 หลัง
อาคารคลังสินค้า 1 หลัง

2.เลขที่ 99 หมู่ 5 ถนนบางนา-ตราด (ก.ม.38) ตำบลบางสมัคร อำเภอบางปะกง
จังหวัดฉะเชิงเทรา ประกอบด้วยอาคารโรงงานทั้งหมด 2 หลัง

  ซึ่งมีรายละเอียดการผลิตคือ

(ก) กำลังการผลิต

ปริมาณการผลิตรวม (หน่วย 1:1,000)

ปริมาณการผลิตจริง หน่วย ปี 2554 ปี 2553 ปี 2552

เส้นยาง, แถบยาง ,สายยางยืด กิโลกรัม 3,573 5,048 5,666

บริษัทมีนโยบายการผลิตที่สำคัญคือ “ สร้างความพึงพอใจให้ลูกค้า พัฒนาคุณภาพผลิตภัณฑ์
สร้างสรรบุคลากร และใส่ใจสิ่งแวดล้อม ”
ในส่วนการผลิตได้บริหารต้นทุนเพื่อให้ผลิตภัณฑ์ของบริษัทสามารถสู้กับคู่แข่งขันทั้งตลาดในประเทศและต่างประเทศได้
รวมทั้งมีการส่งเสริมและพัฒนาความรู้ ความชำนาญ
และทักษะในการปฏิบัติงานของพนักงานอย่างต่อเนื่องสม่ำเสมอ
ด้วยการจัดฝึกอบรมภายในและส่งไปรับการฝึกอบรมภายนอก
เพื่อพัฒนาความสามารถในการตอบสนองต่อการปรับองค์กรไปสู่องค์กรแห่งการเรียนรู้
ดูแลและเอาใจใส่พนักงานทุกระดับชั้นให้มีขวัญและกำลังใจในการปฏิบัติงานที่ดี

การจัดหาวัตถุดิบและผู้จำหน่ายวัตถุดิบ

วัตถุดิบหลักที่ใช้ในการผลิต คือยางธรรมชาติเป็นวัตถุดิบหลักสำคัญที่ใช้ในการผลิต โดยบริษัท
ได้ซื้อวัตถุดิบจากบริษัทในกลุ่มโดยมีแหล่งวัตถุดิบที่จังหวัดจันทบุรี และจังหวัดตราด
และซื้อจากผู้ผลิตภายนอก วัตถุดิบที่ใช้ส่วนใหญ่ ซื้อภายในประเทศเพื่อจำกัดความหลากหลาย
ซึ่งอาจส่งผลกระทบถึงคุณภาพของผลิตภัณฑ์

บริษัทฯ มีความเข้มงวดในเรื่องคุณภาพของยางพารา
ซึ่งเป็นวัตถุดิบหลักที่นำมาใช้ในกระบวนการผลิต ได้ออกตรวจเยี่ยมผู้ขายเป็นประจำทุกปี
โดยมีวัตถุประสงค์เพื่อให้วัตถุดิบที่นำมาผลิตได้คุณภาพ
และร่วมมือกับผู้ขายพัฒนาและปรับปรุงคุณภาพวัตถุดิบให้เป็นไปตามความต้องการของลูกค้า

ปัญหาการขาดแคลนวัตถุดิบ คาดว่าจะไม่เกิดขึ้นง่าย เพราะวัตถุดิบหลักคือยางพารา
เป็นวัตถุดิบที่ผลิตเองภายในประเทศ ซึ่งมีอยู่หลายจังหวัด
และประเทศไทยเป็นประเทศที่ผลิตได้มากที่สุดในโลก
ในขณะเดียวกันประเทศไทยก็มีการขยายพื้นที่ปลูกยางพารา
เพื่อตอบสนองความต้องการใช้ยางพาราที่เพิ่มขึ้น

ถึงแม้ในปี 2554 ที่ผ่านมา มีเหตุการณ์ภัยพิบัติเกิดขึ้นในประเทศญี่ปุ่น
ส่งผลให้โรงงานผลิตรถยนต์สำคัญต้องหยุดการผลิตชั่วคราว
ส่งผลกระทบทางจิตวิทยาอย่างรุนแรงต่อราคายางพารา และความต้องการใช้ยางพารา
ต่อเมื่อตลาดคลายความกังวลจากเหตุการณ์ภัยพิบัติที่ญี่ปุ่น
ราคายางพารามีความผันผวนตามภาวะตลาด
แต่ไม่ส่งผลกระทบต่อการขาดแคลนยางพาราในประเทศไทย

ผลการเปลี่ยนแปลงเทคโนโลยีต่อการใช้วัตถุดิบ
เทคโนโลยี่การผลิตที่ใช้ยางยืดเป็นวัตถุดิบในการผลิตเสื้อผ้า
และสิ่งทอยังไม่มีการเปลี่ยนแปลงที่โดดเด่นเป็นนวัตกรรมใหม่ ซึ่งบริษัทฯ
คาดว่าในอนาคตอันใกล้นี้ไม่มีการเปลี่ยนแปลงเทคโนโลยี จึงไม่มีปัญหาต่อการใช้วัตถุดิบ

การดูแลรักษาสิ่งแวดล้อม (Environment)

ISO 14000 เป็นมาตรฐานระบบการจัดการสิ่งแวดล้อม

ในยุคที่สังคมโลกกำลังให้ความสำคัญในเรื่องสิ่งแวดล้อม อันเป็นผลสืบเนื่องจากมลพิษต่างๆ
ไม่ว่าทางอากาศ ทางน้ำ การกำจัดของเสีย ฯลฯ ได้ส่งผลกระทบต่อพลเมืองโลกอย่างมาก
ผลกระทบนี้เกิดขึ้นกับทุกประเทศในโลกและเป็นเหตุให้เกิดแรงผลักดันให้
องค์การระหว่างประเทศว่าด้วยการมาตรฐาน หรือ ISO
จึงได้จัดทำอนุกรมมาตรฐานการจัดการสิ่งแวดล้อม “ ISO 14000 Series ” ขึ้น

ISO 14001
เป็นมาตรฐานเดียวในหมวดนี้ที่บริษัทจะขอการรับรองได้โดยผ่านการตรวจสอบจากหน่วยงานอิสระที่ได้รับการรับรองแล้ว
หน่วยงานรับรองมาตรฐานจะต้องมีการรับรองจากองค์กรที่ดูแลด้านมาตรฐานของประเทศ องค์การ
International Accreditation Forum (IAF)
เป็นผู้ทำหน้าที่เฝ้าระวังการรับรองมาตรฐานเพื่อให้การรับรองนี้ทรงคุณค่าเป็นที่น่าเชื่อถือ บริษัทฯ
ได้รับการรับรองมาตรฐานระบบการจัดการสิ่งแวดล้อม ISO 14001 Version 2004

รวมทั้งได้เข้าร่วมกับกรมส่งเสริมอุตสาหกรรมสิ่งทอ
เพื่อพัฒนาผลิตภัณฑ์และกระบวนการผลิตไม่ให้ส่งผลกระทบต่อสิ่งแวดล้อมตามกฎหมายสิ่งแวดล้อมของสหภาพยุโรป
และอยู่ในระหว่างดำเนินการเรื่องการรับรอง EU FLOWER
ซึ่งเป็นฉลากสิ่งแวดล้อมของสหภาพยุโรปชนิดหนึ่ง
ที่รับรองให้กับผลิตภัณฑ์หรือกระบวนการผลิตว่าไม่เป็นอันตรายและไม่ส่งผลกระทบต่อสิ่งแวดล้อม
รวมถึงผู้ใช้งานโดยจะสอดคล้องกับข้อกำหนดทางด้านกฎหมายสิ่งแวดล้อมของเครือสหภาพยุโรป

(ข) ผลกระทบต่อสิ่งแวดล้อม

บริษัทฯ ได้มีการกำจัดสิ่งปฏิกูลที่ไม่ใช้แล้ว ประเภทขยะอันตราย และไม่อันตราย การเกิดน้ำเสีย
การสิ้นเปลืองพลังงาน และทรัพยากรธรรมชาติ
,ฝุ่นละอองที่เกิดในกระบวนการผลิตและไอระเหยจากสารเคมีโทลูอีน ซึ่งบริษทฯ
มีระบบควบคุมและดำเนินการบำบัด
โดยผ่านทางหน่วยงานภายนอกที่ได้รับการรับรองจากทางราชการเป็นผู้ดำเนินการ

กิจกรรมที่เป็นโครงการซึ่งมีวัตถุประสงค์ที่จะลดผลกระทบและพัฒนาสิ่งแวดล้อมให้ดีขึ้น คือ

1. โครงการควบคุมการฟุ้งกระจายของฝุ่นในกระบวนการผลิตรับเบอร์
มีการกำจัดฝุ่นที่ฟุ้งกระจายในสถานที่ทำงาน
โดยวิธีการติดตั้งระบบดูดฝุ่นด้วยวิธีการติดตั้งไซโคลนดูดฝุ่นในจุดที่มีการฟุ้งกระจายของฝุ่นมาก
และเปลี่ยนกระบวนการเทแป้งของเครื่องจักรเป็นระบบปิด
เพื่อควบคุมไม่ให้เกินมาตรฐานที่กฎหมายกำหนด

2. โครงการลดปริมาณน้ำที่สูญเสียจากกระบวนการล้างยาง ด้วยวิธี Recycle
โดยนำน้ำจากกระบวนการผลิตกลับมาใช้อีกครั้ง

3. โครงการยืดอายุการใช้น้ำยา Batch off ที่ใช้ในกระบวนการผลิตให้มีอายุการใช้งานที่นานขึ้น

การดำเนินการเพื่อลดผลกระทบ

บริษัทฯ ได้มีมาตรการในการแก้ไขและป้องกันผลกระทบดังกล่าว
โดยการจัดทำระบบมาตรฐานการจัดการสิ่งแวดล้อม ISO 14001
เพื่อควบคุมกิจกรรมที่อาจก่อให้เกิดผลกระทบต่อสิ่งแวดล้อม เช่น

1. การกำจัดสิ่งปฏิกูลและวัสดุที่ไม่ใช้แล้ว โดยแยกการกำจัดดังนี้

1.1
ของเสียประเภทขยะอันตรายได้ให้บริษัทที่ได้รับอนุญาตจากกระทรวงอุตสาหกรรมเป็นผู้ดำเนินการกำจัด

  1.2 ของเสียประเภทขยะไม่อันตราย
  ได้ให้บริษัทที่ได้รับอนุญาตจากกระทรวงอุตสาหกรรมเป็นผู้ดำเนินการกำจัดโดยวิธีฝังกลบ

2. การบำบัดน้ำเสีย โดยใช้ระบบบำบัดน้ำเสีย แบบ ACTIVATED SLUDGE
และได้มีการควบคุมระบบน้ำทิ้งก่อนที่จะปล่อยออกนอกโรงงาน
ทั้งนี้มีการส่งน้ำไปวิเคราะห์เป็นประจำทุกเดือน เพื่อดำเนินการควบคุมไม่ให้มีค่าเกินมาตรฐาน

3.การสิ้นเปลืองทรัพยากรธรรมชาติ
โดยเข้าร่วมโครงการอนุรักษ์พลังงานกับกรมส่งเสริมอุตสาหกรรม และสถาบันสิ่งแวดล้อมไทย
ซึ่งทำการจัดตั้งทีมอนุรักษ์พลังงานร่วมกับที่ปรึกษาเพื่อสำรวจและวิเคราะห์หามาตรการต่างๆ
ในการอนุรักษ์พลังงานในโรงงาน

4. ไอระเหยจากสารเคมีโทลูอีน
โดยการติดตั้งเครื่องดูดกลิ่นโทลูอีนจากกระบวนการล้างใบมีดและอะไหล่
เพื่อกำจัดไอระเหยและกลิ่นของโทลูอีนภายในสถานที่ที่ปฏิบัติงานไม่ให้เกินมาตรฐานที่กฎหมายกำหนด

5. จัดให้มีการตรวจวัดคุณภาพอากาศ และสิ่งแวดล้อมภายในบริษัท เช่นการวัดสภาพฝุ่น เสียง น้ำ
แสงสว่าง เป็นต้น

ผลการปฏิบัติจริงในระยะ 3 ปีที่ผ่านมา เป็นไปตามที่กฎหมายกำหนด โดยมีค่าใช้จ่ายดังนี้

หน่วย : ล้านบาท ปี 2554 ปี 2553 ปี 2552

- ค่าใช้จ่ายดำเนินการเพื่อลดผลกระทบต่อสิ่งแวดล้อม 1.09 0.88 0.72

บริษัท ไม่มีข้อพิพาท หรือถูกฟ้องร้องเกี่ยวกับสิ่งแวดล้อม

(4) งานที่ยังไม่ส่งมอบ : ไม่มี

 4.1.3 ธุรกิจคอมพิวเตอร์และชิ้นส่วนอิเล็คทรอนิกศ์

- ธุรกิจชิ้นส่วนอิเล็คทรอนิกส์

ตั้งแต่วันที่ 1 มกราคม 2554 บริษัทฯ เปลี่ยนประเภทธุรกิจ จากรับจ้างผลิตชิ้นส่วนอิเล็กทรอนิกส์ (
Hard Disk Drive ) ให้กับ Hitachi Global Storage Technology (Thailand)
เพียงรายเดียว เป็นให้บริษัทดังกล่าว เช่าที่ดิน อาคารโรงงาน ระบบสาธารณูปโภค
อุปกรณ์ที่เกี่ยวข้องกับการผลิตทั้งหมด โดยมีระยะเวลาการให้เช่า 3 ปี ดังนั้นรายได้ของบริษัทฯ
จึงเปลี่ยนจากรายได้จากการขายหรือการให้บริการ มาเป็นรายได้อื่นๆ ประเภทรายได้ค่าเช่า
บริษัทฯ จึงไม่มีข้อมูลการประกอบธุรกิจประเภทผลิตชิ้นส่วนอิเล็กทรอนิกส์ที่ต้องรายงาน
เหลือแต่ธุรกิจคอมพิวเตอร์ ซึ่งมีข้อมูลดังนี้

- ธุรกิจคอมพิวเตอร์

ลักษณะธุรกิจ

เป็นการดำเนินธุรกิจด้านคอมพิวเตอร์ และเทคโนโลยีสารสนเทศตั้งแต่ปี 2525
ซึ่งดำเนินธุรกิจด้านนี้เป็นอันดับต้นๆ ของประเทศไทย
ปัจจุบันมีสินค้าและบริการหลายด้านเพื่อตอบสนองทุกความต้องการของลูกค้า
รวมทั้งเป็นผู้แทนจำหน่าย และผู้จัดจำหน่ายสินค้า เช่น Hardware และ Software จาก IBM

ลักษณะผลิตภัณฑ์หรือบริการ

- เป็นตัวแทนจำหน่ายอย่างเป็นทางการด้านผลิตภัณฑ์ Hardware และ Software จาก บริษัทไอ
บี เอ็ม (ประเทศไทย) จำกัด ได้แก่ IBM Power Systems, IBM System Storage, IBM
System X, Passbook Printer, ATM (CD) และ CDM (Cash Doposit Machine), IBM
Business Analytics Software, IBM Collaboration Solution, IBM Industry
Solutions Software, Tivoli Software, Websphere Software, Information
Management Software และ Rational Software.

- เป็นตัวแทนจำหน่ายอย่างเป็นทางการด้านผลิตภัณฑ์บริการ ( GTS Services) จากบริษัท ไอ บี
เอ็ม (ประเทศไทย) จำกัด

- ได้รับการแต่งตั้งจาก IBM ให้เป็น IBM Authorized Training Provider สำหรับ IBM
Power และ IBM System Storage อย่างเป็นทางการแห่งเดียวของประเทศไทย

- นอกจากนี้ ยังมีผลิตภัณฑ์ต่างๆ อีกเช่น สินค้า Acronis ซึ่งเป็น Backup Software จาก
สหรัฐอเมริกา, Commvault ซึ่งเป็น Backup Software ของ Gartner Report, สินค้า PC,
ThinkPad, Server ของ Lenovo, สินค้า Hardware ต่างๆ ของHP, Ronsyncs, Talaris
(เครื่องรับฝากเงินหน้าเคาน์เตอร์), Epson, Samsung, Cannon, Fujitsu ,Dell, Acer
และอื่นๆ

- ให้บริการ ซ่อมแซม ดูแล บำรุงรักษา Hardware และ Software และระบบ Network
พร้อมอุปกรณ์ต่อพ่วง รวมทั้งรับออกแบบ และพัฒนาระบบต่างๆ

- จำหน่าย บริการ ติดตั้ง ระบบกล้องวงจรปิด (CCTV) และระบบรักษาความปลอดภัยอื่นๆ

- บริการกู้ข้อมูลใน Media ต่างๆ เช่น Hard Disk, Flash Drive, Memory card ที่สูญหาย
ด้วยระบบ Clean room class 100 ตั้งแต่ปี 2547 ตลอดทั้งกู้ข้อมูลทุกระบบปฏิบัติการเช่น DOS,
Windows, Linux, Unix, Novell และ Macintosh
ซึ่งเก็บรักษาข้อมูลเป็นความลับของลูกค้าอย่างเข้มงวด

การตลาดและภาวะการแข่งขัน

การตลาดของผลิตภัณฑ์และบริการ

บริษัทฯ ทำการตลาดโดยมุ่งเน้นจัดจำหน่ายสินค้าให้ตรงตามความต้องการของลูกค้า
และส่งมอบให้ตรงตามกำหนด ด้วยคุณภาพตามที่ตกลงกันไว้ โดยยึดถือหลักการมีจริยธรรมต่อคู่แข่ง

ลักษณะของลูกค้า หรือกลุ่มลูกค้าเป้าหมาย

เป็นสถาบันการเงิน หน่วยงานราชการ นิติบุคคลต่างๆ ที่ใช้ผลิตภัณฑ์เทคโนโลยีสารสนเทศ
ซึ่งมีมากขึ้นตลอดเวลา ทั้งกรุงเทพ ปริมณฑล และต่างจังหวัด

การจำหน่ายและช่องทางการจำหน่าย

มีการเป็นตัวแทนจำหน่ายของ IBM และจัดจำหน่ายสินค้าที่เกี่ยวข้องตามที่กล่าวข้างต้น
ให้กับยี่ห้ออื่นๆ โดยบริษัทฯ

สัดส่วนการจำหน่ายในประเทศและต่างประเทศ

บริษัทฯ จำหน่ายสินค้า และให้บริการต่างๆ ในประเทศ ทั้งหมด 100 %
ไม่มีการจำหน่ายไปต่างประเทศ

การพึ่งพิงลูกค้า หรือผู้จัดจำหน่ายรายใดรายหนึ่งเกิน 30 % ของรายได้รวม

บริษัทฯ ไม่มีการพึ่งพิงลูกค้ารายใดเกิน 30 % ของรายได้รวม

ภาวะการแข่งขัน

  สภาพการแข่งขันในอุตสาหกรรม

มีการแข่งขันสูงขึ้นเรื่อยๆ ในอุตสาหกรรม ด้านราคา
เนื่องจากมีผู้ประกอบการรายใหม่เข้าสู่ธุรกิจอย่างต่อเนื่อง

แนวโน้มภาวะอุตสาหกรรม และสภาพการแข่งขันในอนาคต

- แนวโน้มอุตสาหกรรม ยังมีการเจริญเติบโต และขยายการใช้งาน IT มากขึ้นทั้งภาครัฐ
และเอกชน

- ภาวะอุตสาหกรรมคอมพิวเตอร์ มีคู่แข่งจำนวนมาก ในการประกอบกิจการคล้ายๆ กัน บริษัทฯ
มีไม่ต่ำกว่า 10 ราย

- ขนาดของบริษัทฯ อยู่ในระดับกลาง เมื่อเทียบกับคู่แข่งขัน

- สถานภาพ และศักยภาพในการแข่งขันนั้น บริษัทฯ มีความมั่นคง มีระบบการเงินที่มีวินัยรองรับ
ซึ่งมีศักยภาพในการแข่งขันสูง เนื่องจากมีการพัฒนาในความรู้ที่เกี่ยวข้องแก่บุคคลากรของบริษัทฯ
อย่างต่อเนื่อง บริษัทฯ รักษาคุณภาพในการจำหน่ายสินค้า และให้บริการ
สามารถตอบสนองตามความต้องการของลูกค้า

การจัดหาผลิตภัณฑ์ หรือบริการ

ลักษณะการจัดให้ได้มาซึ่งผลิตภัณฑ์

- ธุรกิจของบริษัทฯ เป็นการซื้อขายสินค้า และให้บริการ

- การจัดหาผลิตภัณฑ์เพื่อจำหน่าย ได้จากตัวแทนสินค้าในประเทศไทย เช่น บริษัทฯ
เป็นผู้แทนจัดจำหน่ายให้กับ บริษัท ไอ บี เอ็ม (ประเทศไทย) จำกัด บางผลิตภัณฑ์ต้องสั่งซื้อจาก
IBM ต่างประเทศด้วย

- จำนวนผู้จัดจำหน่ายสินค้าให้บริษัทฯ มีประมาณ 10 ราย

- บริษัทฯ พึ่งพิงผู้จัดจำหน่ายสินค้าให้บริษัทฯ อย่างมีนัยสำคัญ คือบริษัท ไอ บี เอ็ม (ประเทศไทย)
จำกัด จำนวน 1 ราย โดยมีลักษณะความสัมพันธ์ คือ บริษัทฯ เป็น Business Partner
ของบริษัทดังกล่าว โดยมีประเภทสินค้าที่ซื้อคือ Hardware และ Software
ผลิตภัณฑ์บริการตามที่ได้กล่าวข้างต้น

- ความเสี่ยงของการพึ่งพิงผู้จัดจำหน่ายดังกล่าวข้างต้น คือบริษัทฯ
ดังกล่าวแต่งตั้งผู้อื่นเป็นผู้แทนจำหน่ายสินค้าให้ มากกว่าในปัจจุบัน
ซึ่งอาจทำให้ปริมาณการขายสินค้าลดลง บริษัทฯ ประเมินว่าโอกาสเกิดอยู่ในระดับต่ำ
แต่ถ้าเกิดขึ้นอาจมีผลกระทบต่อบริษัทฯ ค่อนข้างสูง ทั้งนี้บริษัทฯ
มีมาตรการจัดการโดยรักษาความสัมพันธ์ที่ดีกับคู่ค้า มีวินัยทางการเงินที่เข้มงวด
เพื่อรักษาชื่อเสียงและความมั่นใจทางการค้าที่มีต่อกัน

เรื่องผลกระทบต่อสิ่งแวดล้อมหรือกำจัดวัตถุดิบเหลือใช้

- ธุรกิจคอมพิวเตอร์ที่บริษัทฯ ซื้อขายไม่มีวัตถุดิบเหลือใช้ ไม่มีโรงงานที่อาจมีผลต่อมลภาวะ
ดังนั้นในระดับนี้ไม่มีผลกระทบต่อสิ่งแวดล้อม จึงไม่มีข้อพิพาทหรือถูกฟ้องร้องเกี่ยวกับสิ่งแวดล้อม

- ไม่มีงานที่มีมูลค่าสูงเกินร้อยละ 10 ของรายได้รวม ค้างส่งมอบ

4.2 ธุรกิจพลังงานไฟฟ้า

ธุรกิจพลังงานไฟฟ้า

1. ลักษณะผลิตภัณฑ์และบริการ

1. การผลิตกระแสไฟฟ้าในประเทศสาธารณรัฐประชาชนจีน ปัจจุบันบริษัทฯมีการลงทุน
ร่วมกับวิสาหกิจจีนรวม 6 แห่งประกอบด้วยโรงงานผลิตกระแสไฟฟ้าพลังงานความร้อนร่วม
(Cogeneration Power Plant ) ในมณฑลเจียงซู 1 โรงงาน มณฑลเจ้อเจียง 2 โรงงาน
และมณฑลเฮยหลงเจียง 1 โรงงาน สำหรับมณฑลยูนนานมีโรงงานผลิตกระแสไฟฟ้าพลังงานน้ำ 1
โรงงาน และ Yunan Energy Luliang- Union
ที่ปรับเปลี่ยนมาเป็นโรงงานผลิตไฟฟ้าพลังงานความร้อนร่วม 1 โรงงาน

2. การผลิตกระแสไฟฟ้าในประเทศไทย บริษัทฯ มีการลงทุนในโครงการผู้ผลิตไฟฟ้าอิสระ
(Independent Power Producer: IPP) คือบริษัท ราชบุรีเพาเวอร์ จำกัด
ผลิตไฟฟ้าและจำหน่ายให้กับการไฟฟ้าฝ่ายผลิตแห่งประเทศไทย (กฟผ.)

2. การจัดหาผลิตภัณฑ์และบริการ

โรงงานผลิตไฟฟ้าพลังงานความร้อนร่วมในประเทศสาธารณรัฐประชาชนจีน
ใช้ถ่านหินเป็นวัตถุดิบหลัก ส่วนใหญ่มาจากภาคเหนือและตะวันออกเฉียงเหนือของประเทศ
โดยมีการทำสัญญาซื้อขายกับเหมืองถ่านหิน
โรงงานผลิตไฟฟ้าพลังงานน้ำในมณฑลยูนนานใช้วิธีผันน้ำจากลำน้ำบนภูเขา
ผ่านอุโมงค์มาสู่เครื่องปั่นไฟฟ้า
ส่วนโรงงานผลิตไฟฟ้าในประเทศไทยใช้ก๊าชธรรมชาติจากอ่าวไทยเป็นแหล่งพลังงาน

ผลการดำเนินงานในปี 2554

ธุรกิจผลิตไฟฟ้าในประเทศจีน

โรงงานผลิตไฟฟ้าพลังงานความร้อนยังคงได้รับแรงกดดันจากภาวะเศรษฐกิจของประเทศสาธารณรัฐประชาชนจีนที่เติบโตช้าลง
เนื่องจากการส่งออกชะลอตัวตามภาวะเศรษฐกิจโลก
และความพยายามของรัฐบาลจีนที่จะแก้ปัญหาเงินเฟ้อในประเทศ
ทำให้ความต้องการไฟฟ้าเติบโตในอัตราลดลง
รวมถึงความไม่สมดุลระหว่างราคาไฟฟ้ากับราคาถ่านหิน
มีผลกระทบต่อผลประกอบการของโรงไฟฟ้าโดยรวม
โรงงานผลิตไฟฟ้าที่บริษัทร่วมทุนส่วนใหญ่เป็นโรงไฟฟ้าพลังงานความร้อนร่วม
ซึ่งยังขายพลังงานความร้อนในรูปของไอน้ำด้วย
ความต้องการไอน้ำที่เพิ่มขึ้นของโรงงานอุตสาหกรรม สามารถช่วยลดผลกระทบได้ส่วนหนึ่ง
ดังนั้นในปีนี้โรงงานที่มีการขายไอน้าได้ในสัดส่วนที่สูง ผลประกอบการก็ยังอยู่ในระดับที่ดี
ส่วนโรงงานที่มีสัดส่วนการขายไฟฟ้ามาก แต่การขายไอน้ำมีน้อยมีผลประกอบการที่ลดลง

และในปี 2554 โรงไฟฟ้า Yunan Energy Luliang- Union Power Co.,Ltd.
ในมณฑลยูนนานที่ปรับเปลี่ยนเครื่องจักรมาเป็นการผลิตแบบพลังงานความร้อนร่วมเช่นเดียวกับโรงไฟฟ้าในมณฑลเจ้อเจียง
และเจียงซู เริ่มเดินเครื่องจักรแล้ว
มีโรงงานอุตสาหกรรมย้ายมาอยู่ในนิคมอุตสาหกรรมใหม่บริเวณใกล้เคียง
และเริ่มมีความต้องการไอน้ำเพิ่มขึ้น
แต่การเพิ่มขึ้นของความต้องการไอน้ำถึงระดับเต็มกำลังผลิตอาจต้องเวลาอีกระยะหนึ่ง

ในปีนี้ บริษัทฯ ได้ตัดสินใจขายโรงไฟฟ้า Wuxi-Union Cogeneration
ให้กับผู้ถือหุ้นใหญ่ฝ่ายจีนไป เนื่องจากเมือง Wuxi
มีการขยายตัวและมีนโยบายให้โรงงานนอกเขตนิคมอุตสาหกรรมย้ายออกจากเขตเมือง
สถานที่ตั้งโรงไฟฟ้า Wuxi-Union ก็อยู่ในบริเวณการขยายตัวของเมือง ลูกค้าหลักของบริษัทฯ
หลายรายต้องย้ายออกไป ประกอบกับโรงไฟฟ้า Wuxi-Union ใช้ถ่านหินเป็นเชื้อเพลิง
ซึ่งมีผลทำให้เกิดมลภาวะต่อชุมชนในบริเวณนั้น
ทางการจึงมีนโยบายให้ย้ายโรงไฟฟ้าไปตั้งยังสถานที่ใหม่
หรือต้องเปลี่ยนประเภทเชื้อเพลิงจากถ่านหินเป็นก๊าซธรรมชาติ บริษัทฯ พิจารณาแล้วเห็นว่า
โดยสภาพการที่เกิดขึ้น โรงไฟฟ้าไม่สามารถจะดำเนินธุรกิจต่อไปได้ตามปกติ
นอกจากจะต้องลงทุนเป็นจำนวนเงินที่สูงในการย้ายสถานที่
หรือปรับเปลี่ยนระบบการผลิตตามข้อกำหนดของทางการ
อันอาจทำให้ผลตอบแทนที่จะได้รับไม่คุ้มเงินลงทุน จึงเห็นควรให้มีการขายเงินลงทุนไป ทั้งนี้บริษัทฯ
ไม่ได้รับความเสียหายจากการขายเงินลงทุนดังกล่าว นอกจากนี้บริษัทร่วมทุน Yunan Energy
Qujing- Union Power มีผลประกอบการขาดทุนต่อเนื่องกันเป็นเวลานาน
ทำให้เริ่มเกิดปัญหาขาดสภาพคล่อง อีกทั้งไม่สามารถจะดำเนินธุรกิจให้มีกำไรได้
เนื่องจากราคาถ่านหินที่สูงขึ้นอย่างมาก ในขณะที่ราคาขายปรับขึ้นได้น้อยมาก
ซึ่งถ้าดำเนินต่อไปอาจจะทำให้มีผลกระทบทางการเงินได้
กรรมการบริษัทร่วมทุนดังกล่าวได้มีมติให้หยุดการดำเนินการ

ธุรกิจผลิตไฟฟ้าในประเทศไทย

บริษัทมีการลงทุนในบริษัท ราชบุรีเพาเวอร์ จำกัด (RPCL)
ซึ่งเป็นโรงไฟฟ้าพลังงานความร้อนร่วมใช้ก๊าซธรรมชาติเป็นเชื้อเพลิง (Natural Gas Fired
Combined-Cycle Power Plant) ตั้งอยู่ที่ตำบลบ้านไร่ อำเภอดำเนินสะดวก จังหวัดราชบุรี
มีทุนจดทะเบียนชำระแล้ว 7,325 ล้านบาท บริษัทมีสัดส่วนการถือหุ้นร้อยละ 10
ในปีนี้สามารถเดินเครื่องได้เต็มตามกำลังผลิตในสัญญา มีผลประกอบการเป็นไปตามเป้าหมาย
บริษัทผลิตไฟฟ้านี้ได้ดำเนิการติดตามตรวจสอบคุณภาพสิ่งแวดล้อมภายใต้ข้อกำหนดของทางการ
(Environmrntal Impact Assessment EIA) มาโดยตลอด
และเพื่อให้เกิดความมั่นใจในเรื่องการให้ความสำคัญแก่การดูแลรักษา
และควบคุมผลกระทบต่อสิ่งแวดล้อม จึงได้นำระบบ ISO 14000
เข้าใช้งานและได้รับการรับรองมาตรฐานการจัดการสิ่งแวดล้อม จากสถาบันรับรองมาตรฐาน ISO
ปัจจุบันกำลังดำเนินการเพื่อให้ได้การรับรองมาตรฐานการจัดการด้านความปลอดภัย TIS/OHSAS
18001

แนวโน้มสภาวะอุตสาหกรรมและสภาพการแข่งขันในอนาคต

ธุรกิจการผลิตไฟฟ้าเป็นสาธารณูปโภคของประเทศ
ปริมาณการผลิตและการขายขึ้นอยู่กับการขยายตัวทางเศรษฐกิจของประเทศ
ประเทศจีนมีเศรษฐกิจที่พึ่งพาการส่งออกเป็นหลัก ในปี 2554
ได้รับผบกระทบจากภาวะเศรษฐกิจโลกชะลอตัว ซึ่งน่าจะมีผลต่อเนื่องถึงปี 2555
แม้ว่าช่วงปลายปีรัฐบาลจะเริ่มผ่อนคลายมาตรการเข้มงวดทางการเงินลง
ซึ่งอาจกระตุ้นการลงทุนใหม่และการใช้จ่ายภาคครัวเรือนทำให้ความต้องการใช้ไฟฟ้าเพิ่มขึ้นได้
แนวโน้มความต้องการไอน้ำของลูกค้าในเขตอุตสาหกรรมที่เพิ่มขึ้นก็เป็นปัจจัยบวกที่จะช่วยลดผลกระทบลงบ้าง
แต่ความไม่แน่นอนของเศรษฐกิจของประเทศจีน
และความไม่สมดุลระหว่างราคาไฟฟ้ากับราคาถ่านหินยังเป็นปัจจัยเสี่ยงอยู่
โรงงานไฟฟ้าที่ยังมีศักยภาพจึงต้องทำการปรับเปลี่ยนสัดส่วนโครงสร้างธุรกิจ
โดยให้เน้นการขายไอน้ำให้ได้มากขึ้น และจำกัดการขายไฟฟ้าให้อยู่ในสัดส่วนที่เหมาะสม

4.3 ธุรกิจอุตสาหกรรมเคมี

1. ลักษณะผลิตภัณฑ์และบริการ

บริษัทมีการลงทุนในอุตสาหกรรมเคมี 2 บริษัท คือ

1. บริษัท Yixing-Union Biochemical Co.,Ltd. ตั้งอยู่ที่เมือง Yixing มณฑลเจียงซู
ก่อตั้งเมื่อปี พ.ศ.2543 ทำการผลิตกรดมะนาว (Citric Acid) ซึ่งใช้ในอุตสาหกรรมเคมี
เครื่องสำอาง ยา และอุตสาหกรรมอาหาร

2. บริษัท Taixing Union Zond Chemical Co., Ltd. ตั้งอยู่ที่เมือง Taixing
มณฑลเจียงซู ก่อตั้งเมื่อปี พ.ศ.2550 ทำการผลิต Phthalic Anhydride (PA)
ซึ่งเป็นสารเคมีใช้เป็นตัวเติมแต่งในพลาสติก (Plasticizer)

2. การจัดหาผลิตภัณฑ์และบริการ

การผลิต Citric Acid ใช้วัตถุดิบจากผลผลิตทางการเกษตร คือ ข้าวโพด
ซึ่งเป็นธัญพืชที่มีแหล่งเพาะปลูกอยู่ในตอนบนของประเทศจีน
ผลผลิตเปลี่ยนแปรไปตามฤดูกาลและสภาพดินฟ้าอากาศ
ในปัจจุบันได้พัฒนาเครื่องจักรให้สามารถใช้มันสำปะหลังเป็นวัตถุดิบเพิ่มขึ้น

การผลิต Phthalic Anhydride ใช้ Ortho-Xylene เป็นวัตถุดิบ
ซึ่งเป็นสารเคมีที่ได้จากขบวนการกลั่นแยกน้ำมันดิบ ส่วนใหญ่จัดหาจากในประเทศ และทางบริษัทฯ
กำลังหาลู่ทางที่จะนำเข้าเพิ่มขึ้นอีกด้วย

ผลการดำเนินงานในปี 2554 และแนวโน้มอุตสาหกรรม และการแข่งขัน

โรงงาน Yixing-Union Biochemical ได้เริ่มทดลองนำเข้ามันสำปะหลัง
เพื่อใช้เป็นวัตถุดิบสำหรับรองรับการผลิตที่จะขยายตัวในปี 2555
แต่เนื่องจากภาวะเศรษฐกิจชะลอตัว ความต้องการในตลาดลดลงและแข่งขันด้านราคาสูงขึ้น
กระทบความสามารถในการทำกำไรในช่วงนี้

Phthalic Anhydride ส่วนใหญ่นำไปใช้เป็นตัวเติมแต่งในพลาสติก PVC
ซึ่งใช้มากในงานก่อสร้าง เนื่องจากนโยบายควบคุมความร้อนแรงทางเศรษฐกิจของจีน
ซึ่งส่วนหนึ่งมีมาตรการจำกัดการซื้อและควบคุมการขยายตัวของภาคอสังหาริมทรัพย์ ที่อยู่อาศัย
ทำให้มีผลกระทบกับธุรกิจก่อสร้างและอุตสาหกรรมต่อเนื่อง และมีผลกระทบต่อเศรษฐกิจในภาพรวม
เมื่อภาวะความต้องการอ่อนตัวลง ประกอบกับมีผู้ผลิตมากขึ้น การแข่งขันด้านราคาจึงสูงขึ้น
ในขณะที่ราคาวัตถุดิบ ortho-Xylene ปรับสูงขึ้นมาก ทำให้ธุรกิจนี้ไม่สามารถทำกำไรได้ ในปี
2555
บริษัทนี้มีเป้าหมายในการปรับปรุงกระบวนการผลิตเพื่อให้สามารถใช้วัตถุดิบตัวอื่นเป็นทางเลือก
เพื่อให้สามารถลดต้นทุนการผลิตลงได้

ธุรกิจอสังหาริมทรัพย์ในประเทศจีน

บริษัทฯ ลงทุนธุรกิจอสังหาริมทรัพย์ในประเทศจีน ที่เมือง Jiashan มณฑล Zhejiang
เป็นโครงการก่อสร้างคอนโดมิเนียมที่อยู่อาศัยเพื่อขาย มีพื้นที่ก่อสร้างทั้งหมด 260,000
ตารางเมตร

ผลการดำเนินงานในปี 2554

โครงการก่อสร้างระยะแรก หลังจากเปิดตัวมีผู้มาจับจองหมดภายในเวลาอันรวดเร็ว
และจะมีการส่งมอบอาคารในปี 2555 ระยะที่ 2 อยู่ในระหว่างการพัฒนาและเปิดให้จับจอง

4.4 กลุ่มการลงทุนและอื่นๆ

ลักษณะของเงินลงทุน นอกจากการลงทุนในบริษัทในกลุ่มที่ผลิตสินค้าซึ่งอยู่ในประเทศไทย
และลงทุนในโครงการที่ประเทศจีน ซึ่งเป็นธุรกิจผลิตกระแสไฟฟ้าพลังความร้อนร่วม
และธุรกิจผลิตสารเคมี ซึ่งได้เปิดเผยข้อมูลข้างต้นไว้แล้ว
บริษัทยังมีการลงทุนในธุรกิจโรงงานผลิตพรมรถยนต์ และธุรกิจอสังหาริมทรัพย์ในประเทศจีน
และยังมีเงินลงทุนในบริษัทอื่นๆ โดยคำนึงถึงปัจจัยพื้นฐานของหลักทรัพย์นั้นๆ เป็นเกณฑ์
ประกอบกับผลตอบแทนจากการลงทุนด้วย
เนื่องจากเงินลงทุนเป็นประเภทธุรกิจที่ไม่มีการผลิตและไม่ต้องอาศัยการตลาดและการแข่งขัน
หรือจัดหาวัตถุดิบแต่อย่างใด นอกจากแหล่งเงินลงทุนที่มาจากทุนจดทะเบียน กำไรสะสม
และแหล่งเงินกู้เท่านั้น บริษัทจึงไม่มีข้อมูลเปิดเผยในเรื่องการผลิต การตลาด
และการแข่งขันในธุรกิจการลงทุน